MTV: a pártok ismét Sztaricskait akarják elnöknek
Ismét Sztaricskai Tamást jelölte a Magyar Televízió (MTV) elnökévé a közmédiumot felügyelő közalapítvány kuratóriumi elnöksége az egyik testületi tag közlése szerint.
Sztaricskai a minimálisan szükséges tíz voksot tudhatja magáénak, akárcsak január 12-én, amikor végül a nagykuratórium tagjaitól nem kapta meg a poszt elnyeréséhez szükséges kétharmados arányú szavazatot. A jelölés során négy - a Fidesz és a KDNP által delegált - testületi tag állt Havasi János mellé, akit a korábbi fordulók során is támogattak.
A 41 éves, agrármérnök végzettsége mellé MBA-, valamint tolmács és szakfordítói diplomát is szerző Sztaricskai Tamás január 12-én, nagykuratóriumi meghallgatásán elmondta, egyebek mellett a McDonald's magyarországi kommunikációs igazgatója, majd indulásakor a Vodafone egyik igazgatója volt, majd Bécsben a Raiffeisen bank tizenöt országban kifejtett kereskedelmi és marketing támogatásáért volt felelős, utána saját tanácsadó céget indított.
Két hónappal ezelőtti meghallgatásán elismerte: nem tévés szakember, hozzátéve, "azt gondolom, hogy a televíziót és a tartalmat szakembereknek kell megcsinálni. Ezeknek a szakembereknek viszont lehetőséget kell adni arra, hogy jól és lehetőleg a legtöbbet tudják kihozni magukból, és az én feladatomnak azt látom, hogy a működéshez szükséges erőforrásokat és lehetőségeket meg tudjam teremteni rövid, illetve hosszú távon ezeknek a szakembereknek".
Véleménye szerint elsősorban a működés hatékonysága az, amit "jelentős mértékben lehet növelni", s egyebek mellett arról beszélt, átalakítaná a nagyobbik köztévé "viszonylag lapos" vállalati struktúráját, hiszen az túl sok területet rendel közvetlenül az elnök és az alelnök alá.
Minimális célkitűzésnek nevezte, hogy megfordítsák a működésre és a műsorokra fordított összegek - jelenleg háromötöd-kétötödös arányát, hosszabb távon a nyolcvan százalékhoz közelítve az utóbbi mutatót.
MTV-elnök Sztaricskai Tamás